Screenshot: Glas Koncila



"NE POSTOJI ustavna definicija koja bi Republiku Hrvatsku definirala kao 'sekularnu'", stoji u uredničkom komentaru Glasa Koncila kojeg potpisuje Ivan Miklenić. Naime, glavni urednik neslužbenog glasila Crkve u Hrvata osvrnuo se na kritike bivšeg predsjednika Ive Josipovića na program HTV-a kazavši da je previše vjerskog programa kao i da je Hrvatska sekularna država. Miklenić citira djelove Ustave u kojima ne nalazi pojam sekularizma da bi na kraju zaključio:

> Papa Franjo: Države moraju biti sekularne, inače završe loše



"Izdizanje sekularizma iznad religija, na državnu ideologiju, bilo bi brisanje državne neutralnosti i stvaranje države u kojoj su sekularisti građani prvoga, a pripadnici religija građani drugoga reda".



Štoviše Miklenić tvrdi da svi oni koji Hrvatsku pretvaraju u 'sekularnu državu' ugrožavaju njezinu neutralnost i pretvaraju je u ideološku državu.

Sve zbog dinosaura u školama?



"Sekularisti imaju pravo na svoje uvjerenje i na njegovo javno iznošenje, ali nemaju pravo dovoditi u pitanje ravnopravnost i jednakost pred državom vjernika i njihova građanska i vjernička prava, koja nisu, kako bi to sekularisti htjeli, samo osobna i privatna, nego su i društvena i javna", tvrdi Miklenić zaključivši na kraju da je krajnje vrijeme da društvo i politika napokon oslobode nametanja vjernicima, koji su ogromna većina u Hrvatskoj, svakog oblika sekularizma.

Pri tome je Miklenić mislio na nametanje reforme obrazovanja jer ga je naljutio novinski naslov: Reformu školstva mora voditi netko tko zna da su dinosauri bili prije Boga!

Što je to sekularizam



Tekst se nastavlja ispod oglasa

Sekularizam označava da vjera ima male ili gotovo nikakve ingerencije u državnim poslovima te tim pojmom jamči se sloboda od religioznih zakona i učenja. Konkretno, riječ je o razdvajanju državnih institucija od vjerskih institucija i vjerskih dostojanstvenika.



Princip sekularizma podrazumijeva i to da državne, političke ni javne aktivnosti ne smiju biti pod utjecajem religije.



"Sve vjerske zajednice jednake su pred zakonom i odvojene od države.", stoji u Ustavu RH u članku 41. Također stoji da su vjerske zajednice slobodne, u skladu sa zakonom, javno obavljati vjerske obrede, osnivati škole, učilišta, druge zavode, socijalne i dobrotvorne ustanove te upravljati njima, a u svojoj djelatnosti uživaju zaštitu i pomoć države.

Katolička crkva osigurala povlašteni položaj



Povlašteni položaj u Hrvatskoj Katolička je Crkva osigurala ugovorom između Hrvatske i Svete Stolice. Naravno riječ je o Vatikanskim ugovorima a sadržaj takvog ugovora pokazuje da je Katolička crkva, u odnosu na druge vjerske zajednice, u povlaštenoj poziciji.



Do sada nitko od relevantnih političkih aktera nije dovodio u pitanje Hrvatsku kao sekularnu državu. Štoviše ni radikalne konzervativne organizacije ne dovode u pitanje je li Hrvatska sekularna država.

Kaptol veći katolik i od Pape?

Valja naglasiti kako se o pojmu sekularizma oglasio i vrhovni poglavar Katoličke crkve Papa Franjo. Naime, on tvrdi da države trebaju biti sekularne, dok one vezane za jednu religiju završe loše.



Vjerujem da sekularizam popraćen s jakim zakonima koji jamče vjersku slobodu pružaju okvir za kretanje prema naprijed", rekao je Papa Franjo prije dvije godine u razgovoru za francuski La Croix.